कण्डक्टर टिकटां बण्डदा, पैसे लैंदा, अगड़ा आई जा करदा ऐ। लाल कुर्ती आला जागत उस कन्ने झगड़ी पेया ऐ। बाकी सारे जागत ओदी हमैत करै करदे न। कण्डक्टर रोने-हाका होई गेदा ऐ। बस बल्लें-बल्लें अगले स्टॉपै कच्छ पुज्जी गेई ऐ। उत्थें पुलसा दा ‘वैन’ खड़ोते दा ऐ। कण्डक्टर धकोन्दे होई पुलसा अल्ला टुरी पेया ऐ। पिच्छें-पिच्छें लाल कुर्ते आला ते होर कालजिएट बी उतरदे न। एम.एल.ए.दा पुत्तर करलान्दा ऐ—‘जा-जा मेरा’... ‘डरदा ई’ ओ इक भारा फतुआ तोलदा ऐ। प्रफैसर ते ओ कुड़ी बी उतरन लगदे न, पर दौनें दियां नजरां कैफे दे बाहर खड़ोती दी कारै पर जाई टिगदियां न। तुसें नोट कीता प्रपैसर किज नर्वस होई गेया ऐ। बारी दे पार कैफे दे अन्दर, इक कुर्सी पर, प्रफैसर होंदी त्रीमत प्रफैसर कुमार कन्ने गल्लें च गुआची दी ऐ। सामनै कप्पै चा भाप उड्डरै करदी ऐ। उन्दा ‘कुलीक’ प्रफैसर कुमार आम-तौरा पर उन्दे घर औंदा रौहन्दा ऐ। उन्दी गैर हजारी च बी फराटी मारदा ऐ पर ए उनें पैहलें बारी दिक्खेया ऐ। अज्ज सबेल्ला ओ वाईस-चांसलर गी मिलन उठी गे हे। किज प्रमोशन दा मामला हा। उत्थुंआ बड़े जोशा च परतोए हे। टैम मता हा, इस करी बस्सा पर चढ़ी गे। शैहर उनेंगी बड़ा सुहाना लग्गा हा। सोचेया हा श्रीमती गी ए खबर सुनाइयै चक्करै च पाई हेङण। किन्नी खुश होग ओ ! चानक उन्दे मुंआं च कोड़तन उठी आई ऐ, जियां कोई कसैली चीज चक्खी होऐ ! कमीन्ना कुमार, में उसदा उन पी जांग। कुड़ी ने प्रफैसर दी हालत बुज्जी लेई ऐ। रोले दे पर्दे च परतियै किज सार्ता होंदियां न। प्रफैसर अजें तगर अपने-आपै च नईं परतोआ। उसदी हालत उस चोरा आला लेखा होई गेदी ऐ जेड़ा चोरी करन जान लगा होऐ पर चानचक कोई डाकू आइयै उसदा सब किज लुट्टी लै,ते घोड़े दियां रासां खिच्चियै चलदे होआ आखै-पुत्तरा, चोरें गी मोर !